Author: INSTITUT APROXIMACIE

PRÍLOHA II

Finančný príspevok Slovenskej republiky
do programu Kultúra 2000

1.	Finančný príspevok, ktorý má platiť Slovenská republika do rozpočtu Európskej únie za účasť v programe Kultúra 2000 je nasledovný (v eurách):

rok 2001 | rok 2002 | rok 2003 | rok 2004
271 258 | 271 258 | 271 258 | 271 258

2.	Slovenská republika bude platiť vyššie uvedený príspevok čiastočne zo štátneho rozpočtu Slovenskej republiky a čiastočne z Národného programu PHARE pre Slovenskú republiku. Vzhľadom na iný postup financovania z programu PHARE, budú finančné prostriedky požadované z PHARE prevedené Slovenskej republike v rámci osobitného finančného memoranda. Spolu s časťou pochádzajúcou zo štátneho rozpočtu Slovenskej republiky budú tieto finančné prostriedky predstavovať štátny príspevok Slovenskej republiky, z ktorého bude Slovenská republika vykonávať platby na základe výziev na úhradu finančných prostriedkov zasielaných každoročne komisiou.

3.	Finančné prostriedky z programu PHARE sa budú požadovať podľa tohto harmonogramu:

rok 2001 | rok 2002 | rok 2003 | rok 2004
157 833 | 157 833 | 157 833 | 157 833

Zvyšná časť príspevku Slovenskej republiky sa bude uhrádzať zo štátneho rozpočtu Slovenskej republiky.

4.	Na správu príspevku zo Slovenskej republiky sa bude uplatňovať finančné nariadenie, ktoré platí pre súhrnný rozpočet Európskych spoločenstiev.

Cestovné a stravné náklady, ktoré vzniknú zástupcom a expertom Slovenskej republiky v súvislosti s ich účasťou v úlohe pozorovateľa na práci výboru uvedeného v prílohe I bod 8 alebo na iných stretnutiach súvisiacich s realizáciou programu bude komisia preplácať rovnako ako v prípade mimovládnych expertov z členských štátov Európskej únie a v súlade s platnými postupmi.

5.	Po nadobudnutí účinnosti tohto rozhodnutia a na začiatku každého nasledujúceho roku komisia zašle Slovenskej republike výzvu na zaplatenie finančných príspevkov zodpovedajúcich jej príspevku do rozpočtu programu podľa tohto rozhodnutia.

Tento príspevok bude vyjadrený v eurách a musí byť zaplatený na bankový účet komisie vedený v eurách.

Slovenská republika zaplatí svoj príspevok na základe výzvy na zaplatenie finančných prostriedkov:

-	do 1. mája za časť financovanú zo štátneho rozpočtu za predpokladu, že komisia zašle výzvu na zaplatenie finančných prostriedkov do 1. apríla, alebo ak bude výzva zaslaná neskôr, tak najneskôr do jedného mesiaca po prijatí výzvy na zaplatenie finančných prostriedkov,

-	do 1. mája za časť financovanú z PHARE, za predpokladu, že Slovenskej republike bola dovtedy zaslaná odpovedajúca čiastka, alebo najneskôr do 30 dní po zaslaní týchto finančných príspevkov Slovenskej republike.

Akékoľvek omeškanie úhrady príspevku bude mať pre Slovenskú republiku za následok vznik povinnosti zaplatiť úrok z omeškania z neuhradenej čiastky za obdobie od dátumu jej splatnosti. Úroková sadzba zodpovedá úrokovej sadzbe uplatňovanej Európskou centrálnou bankou v deň splatnosti na operácie v eurách zvýšenej o 1.5 percentuálnych bodov.